Perhe- ja peruspalveluministeri Annika Saarikko kertoi tänään, että perhevapaauudistus kaatuu. Kokoomuksen Petteri Orpo ja Sanni Grahn-Laasonen ovat täysin eri linjoilla kuin Saarikko.

Hallituksen pitkään valmistelema perhevapaiden uudistus kaatuu, kertoo Helsingin Sanomat (siirryt toiseen palveluun). Lehden jutussa perhe- ja peruspalveluministeri Annika Saarikko (kesk.) sanoi, että uudistus olisi vaatinut lisärahaa ja koska sellaista ei ollut tiedossa, hän päätti pysäyttää koko uudistuksen.

– Olen harmissani ja pettynyt. Yrityksen puutteeseen tämä ei kaatunut. Jouduin vain tekemään kuukausien yritysten jälkeen sen lopputuleman, että perheiden näkökulmasta parempaa uudistusta ei voi saada ilman lisärahoitusta, Annika Saarikko sanoi Ylelle.

Pääministeri Juha Sipilä (kesk.) ei ole toistaiseksi kommentoinut tietoa perhevapaauudistuksen kaatumisesta.

Petteri Orpo (kok.) kuitenkin twiittasi hetki uutisen jälkeen, että on eri linjoilla.

– Kokoomus haluaa jatkaa ratkaisun hakemista perhevapaisiin. Ei näin tärkeää asiaa noin vain voi kaataa, Orpo twiittasi.

Kokoomus haluaa jatkaa ratkaisun hekemista perhevapaisiin. Ei näin tärkeää asiaa noin vain voi kaataa. #tasa-arvo #työllisyys #perheet — Petteri Orpo (@PetteriOrpo) 9. helmikuuta 2018

Myös opetusministeri Sanni Grahn-Laasonen (kok.) vastustaa uudistuksen kaatumista.

– Niin tärkeä uudistus, että kokoomus haluaa jatkaa. Haluan, että trio käsittelee tämän asian vielä ja, että hallitus etenee yhdessä työmarkkinajärjestöjen kanssa perhevapaauudistuksessa vielä tällä hallituskaudella, hän sanoi Ylelle.

Perhevapaauudistus on perheille, tasa-arvolle ja työllisyydelle niin tärkeä, että Kokoomus ei halua sen kaatuvan. Perhevapaauudistus on niin tärkeä, että emme lopeta uudistuksen edistämistä ennen kuin se toteutuu. Vaadin, että trio vielä käsittelee asian. — Sanni Grahn-Laasonen (@sannigrahn) 9. helmikuuta 2018

Siniset: Halusimme edistää perheiden tasa-arvoa

Hallituspuolue Siniset toteaa, että neuvotteluiden aikana tehtiin perusteellinen työ.

Puolueen puheenjohtaja Sampo Terho toivoo twiitissään, että perhevapaauudistuksessa palataan vielä neuvottelupöytään.

Me Siniset haluamme uudistaa perhevapaat tavalla, joka on reilu ja hyvä suomalaisille perheille. Ei anneta tämän kaatua, vaan palataan neuvottelupöytään. — Sampo Terho (@SampoTerho) 9. helmikuuta 2018

Sinisen eduskuntaryhmän puheenjohtaja Simon Elo sanoo, että puolue halusi edistää perheiden sisäistä työnjakoa tasa-arvoisempaan suuntaan. Puolue olisi halunnut kaksinkertaistaa isyysvapaan yli sataan arkipäivään vapaaehtoiselta pohjalta.

Elon mukaan kustannustason nousu ei ollut merkittävin kysymys perhevapaauudistuksessa.